CELEX: 32022D0482
Language: ro
Date: 2022-03-16 00:00:00
Title: Decizia de punere în aplicare (UE) 2022/482 a Comisiei din 16 martie 2022 privind cererea de înregistrare a inițiativei cetățenești europene intitulate „Fur Free Europe” în temeiul Regulamentului (UE) 2019/788 al Parlamentului European și al Consiliului [notificată cu numărul C(2022) 1530] (Numai textul în limba engleză este autentic)

25.3.2022   
               
               
                  RO
               
               
                  Jurnalul Oficial al Uniunii Europene
               
               
                  L 98/82
               
            
         DECIZIA DE PUNERE ÎN APLICARE (UE) 2022/482 A COMISIEI
         din 16 martie 2022
         privind cererea de înregistrare a inițiativei cetățenești europene intitulate „Fur Free Europe” în temeiul Regulamentului (UE) 2019/788 al Parlamentului European și al Consiliului
         
            
               [notificată cu numărul C(2022) 1530]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3),
         întrucât:
         
                     (1)
                  
                  
                     La 25 ianuarie 2022, Comisiei i-a fost prezentată o cerere de înregistrare a unei inițiative cetățenești europene intitulate „Fur Free Europe” („O Europă fără produse din blană”).
                  
               
                     (2)
                  
                  
                     Obiectivele inițiativei, astfel cum au fost exprimate de organizatori în anexa la inițiativă, sunt „obținerea instituirii unei interdicții la nivelul UE privind: (a) deținerea și uciderea animalelor în scopul unic sau principal al producției de blană; (b) introducerea pe piața UE a blănurilor de animale de crescătorie și a produselor care conțin astfel de blănuri”.
                  
               
                     (3)
                  
                  
                     O anexă și un document suplimentar oferă mai multe detalii cu privire la obiectul, obiectivele și contextul inițiativei, precizând și detaliind motivele pentru sprijinirea încetării creșterii animalelor pentru blană. Organizatorii susțin că creșterea animalelor pentru blană este în mod inerent crudă, deoarece marea majoritate a animalelor crescute în acest scop sunt încă în esență sălbatice, iar o majoritate clară a cetățenilor Uniunii doresc interzicerea creșterii animalelor pentru blană. Creșterea animalelor pentru blană reprezintă un risc pentru sănătatea animală și umană, precum și pentru biodiversitatea autohtonă. Organizatorii fac referire la inițiativele anumitor state membre privind eliminarea producției de blană la nivel național. În același timp, aceste divergențe naționale conduc la o denaturare a pieței interne a Uniunii, ceea ce justifică, în opinia lor, o interdicție totală la nivelul UE în temeiul articolului 114 din TFUE. Ei susțin, de asemenea, că nu ar trebui permisă în Uniune comercializarea blănii provenite de la animalele de crescătorie și a produselor care conțin o astfel de blană.
                  
               
                     (4)
                  
                  
                     În ceea ce privește obiectivele inițiativei de a obține o interdicție la nivelul UE atât a creșterii animalelor pentru blană, cât și a comercializării blănii în Uniune, în măsura în care acestea vizează îmbunătățirea funcționării pieței interne, Comisia are competența de a prezenta propuneri de acte juridice în temeiul articolului 114 din TFUE. În plus, în ceea ce privește obiectivul de a obține o interdicție la nivelul UE a creșterii animalelor pentru blană, poate fi adoptat un act juridic al Uniunii în scopul punerii în aplicare a tratatelor pentru dispozițiile necesare în vederea îndeplinirii obiectivelor politicii agricole comune în temeiul articolului 43 alineatul (2) din TFUE.
                  
               
                     (5)
                  
                  
                     Din aceste motive, niciuna dintre părțile inițiativei nu depășește în mod vădit competența Comisiei de a prezenta o propunere de act juridic al Uniunii în vederea punerii în aplicare a tratatelor.
                  
               
                     (6)
                  
                  
                     Această concluzie nu aduce atingere evaluării efectuate pentru a se stabili dacă în acest caz ar fi îndeplinite condițiile concrete de fapt și de fond necesare pentru o acțiune din partea Comisiei, inclusiv respectarea principiilor proporționalității, subsidiarității și compatibilității cu drepturile fundamentale.
                  
               
                     (7)
                  
                  
                     Grupul de organizatori a pus la dispoziție probe concludente care să ateste că propunerea lor respectă cerințele prevăzute la articolul 5 alineatele (1) și (2) din Regulamentul (UE) 2019/788 și a desemnat persoanele de contact, în conformitate cu articolul 5 alineatul (3) primul paragraf din regulamentul respectiv.
                  
               
                     (8)
                  
                  
                     Inițiativa propusă nu este vădit abuzivă, neserioasă sau vexatorie și nici nu contravine vădit valorilor Uniunii, prevăzute la articolul 2 din Tratatul privind Uniunea Europeană, și drepturilor consacrate în Carta drepturilor fundamentale a Uniunii Europene.
                  
               
                     (9)
                  
                  
                     Prin urmare, inițiativa intitulată „O Europă fără produse din blană” ar trebui înregistrată.
                  
               
                     (10)
                  
                  
                     Concluzia conform căreia sunt îndeplinite condițiile de înregistrare prevăzute la articolul 6 alineatul (3) din Regulamentul (UE) 2019/788 nu atrage după sine confirmarea în vreun fel de către Comisie a faptului că, prin conținutul său, inițiativa prezintă cu exactitate situația de fapt, acest lucru fiind responsabilitatea exclusivă a grupului de organizatori ai inițiativei. Conținutul inițiativei exprimă doar punctele de vedere ale grupului de organizatori și nu se poate considera, în niciun caz, că reflectă punctele de vedere ale Comisiei,
                  
               ADOPTĂ PREZENTA DECIZIE:
         
            Articolul 1
            Se înregistrează inițiativa cetățenească europeană intitulată „O Europă fără produse din blană”.
         
         
            Articolul 2
            Prezenta decizie se adresează grupului de organizatori ai inițiativei cetățenești intitulate „O Europă fără produse din blană”, reprezentată de doamna Elise FLEURY și de doamna Agnese MARCON, în calitate de persoane de contact.
         
         
            Adoptată la Bruxelles, 16 martie 2022.
            
               
                  Pentru Comisie
               
               Věra JOUROVÁ
               
                  Vicepreședintă
               
            
         
         
            (1)  JO L 130, 17.5.2019, p. 55.